ธปท.เผยเศรษฐกิจมี.ค.ขยายตัวดีตามส่งออกที่กำลังรุ่ง
ธปท.เผยภาวะเศรษฐกิจเดือนมี.ค.และไตรมาสแรกปีนี้ขยายตัวดีต่อเนื่อง ตามการส่งออก แต่ยังไร้สัญญาณการลงทุนใหม่จากภาคเอกชนเพราะยังติดลบ 2.2%
28 เม.ย. 2560

ธปท.เผยภาวะเศรษฐกิจเดือนมี.ค.และไตรมาสแรกปีนี้ขยายตัวดีต่อเนื่อง ตามการส่งออก แต่ยังไร้สัญญาณการลงทุนใหม่จากภาคเอกชนเพราะยังติดลบ 2.2% นายดอน นาครทรรพ ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย (ธปท.) กล่าวว่า ภาวะเศรษฐกิจไทยในเดือนมี.ค.ปีนี้ขยายตัวต่อเนื่องจากเดือนก่อน โดยมีแรงขับเคลื่อนหลักๆ จากมูลค่าการส่งออกที่ขยายตัวดีที่ 10.8% เมื่อเทียบกับระยะเดียวกันปีก่อนหน้า ซึ่งมีส่วนช่วยให้สินค้าในหมวดที่เกี่ยวข้องกับส่งออกดีขึ้นด้วยส่งผลให้ผู้ส่งออกส่วนหนึ่งเน้นระบายสินค้าคงคลัง ส่งผลให้การผลิตภาคอุตสาหกรรมยังหดตัวจากระยะเดียวกันปีก่อน 0.5% ซึ่งในเดือนนี้มีการใช้กำลังการผลิตเฉลี่ยอยู่ที่ 60.3% เช่นเดียวกับการลงทุนภาคเอกชนที่ยังหดตัวจากระยะเดียวกันปีก่อนที่ 2.2% เมื่อเทียบกับระยะเดียวกันปีก่อนขณะที่ การท่องเที่ยวที่กลับมาขยายตัว 2% เทียบกับระยะเดียวกันปีก่อน ตามจำนวนนักท่องเที่ยวจีนและมาเลเซียที่เพิ่มขึ้นเป็นสำคัญ ซึ่งในเดือนนี้จำนวนนักท่องเที่ยวอยู่ที่ 3.01 ล้านรายสำหรับการบริโภคภาคเอกชนหรือการใช้จ่ายในประเทศขยายตัว 3% เทียบกับระยะเดียวกันปีก่อน มีทิศทางปรับดีขึ้นโดยเฉพาะสินค้าคงทน สอดคล้องกับรายได้ครัวเรือนภาคเกษตรและความเชื่อมั่นที่ปรับดีขึ้น แต่ยังมีปัจจัยถ่วงจากหนี้ครัวเรือนแม้ว่าจะลดลงบ้างแล้ว แต่การใช้จ่ายภาครัฐโดยเฉพาะรายจ่ายลงทุนยังมีบทบาทสำคัญในการกระตุ้นเศรษฐกิจ อย่างไรก็ดีด้านอัตราเงินเฟ้อทั่วไปยังชะลอลงอยู่ที่ 0.76% ตามราคาอาหารสดและพลังงานเป็นสำคัญสอดคล้องกับภาวะเศรษฐกิจไทยในไตรมาสที่ 1 มีทิศทางขยายตัวดีขึ้น โดยมีแรงขับเคลื่อนหลักมาจากการส่งออกสินค้าที่ขยายตัวอย่างทั่วถึงมากขึ้น การบริโภคภาคเอกชนขยายตัวดีขึ้นโดยเฉพาะหมวดสินค้าคงทน ตามความเชื่อมั่นโดยรวมและรายได้ของครัวเรือนในภาคเกษตรกรรมที่ปรับดีขึ้น ด้านการท่องเที่ยวปรับดีขึ้นจากไตรมาสก่อนที่เคยได้รับผลกระทบจากการปราบปรามทัวร์ผิดกฎหมาย